
Forord

af Steen Hildebrandt

Denne bog kommer til at danne skole. Det er en vigtig bog. Den gør på en stille, begavet og beskeden måde op med mange årtiers ringe mødeforståelse og tvivlsom mødeledelse. Derfor kan den blive skelsættende. Der er et stort behov for en bog som denne.

Jeg véd, hvad jeg taler om, for jeg har deltaget i mange ringe, fattige og demotiverende møder. Den korte, overfladiske og hurtige karakteristik af sådanne møder er ofte: De er overflødige, de bidrager intet med. Men så enkelt er det ofte ikke. For tværtimod. Mange møder er ikke bare resultatløse. De bidrager ofte med noget negativt. De skaber negative resultater.

Tænk over, hvor mange timer mennesker verden over tilbringer i møder, ringe og dårligt ledede møder, møder, hvor mennesker ankommer uforberedte, bruger tid på at læse mails og se nyheder på deres mobiltelefoner under møderne; har deres tanker og følelser andre steder; møder, hvor man diskuterer andre temaer og spørgsmål end dem, der var planlagt; møder, hvor nogle deltagere ankommer for sent, og andre går før mødets formelle afslutning. Møder, hvor man fremhæver sig selv og reducerer andre. Hvor man vigter sig og konkurrerer. Sådanne møder – og der er mange af den slags møder – kommer der ikke meget godt ud af. Det er møder, som vi alle kender. Men, og det er jo pointen her, der er også andre slags møder. Sådanne andre møder handler denne bog om. Det er møder, der bevæger, og det er møder, der faciliteres på helt andre måder end den formelle, mekaniske, bureaukratiske form for mødeledelse og mødeforståelse, som vi kender så godt og ofte ser praktiseret.

Vi taler ofte om, at vi befinder os midt i et paradigmeskifte, midt i et dramatisk kursskifte. Vi har levet i en vækstdrevet, maskulin og aggressiv periode, præget af eksplosiv vækst på en række materielle og økonomiske områder. Det er den såkaldt Store acceleration, jeg her taler om. Den har for mange af os været meget værdsat og attraktiv, for den gav os materielle og økonomiske fremskridt, som vi værdsatte. Værdsatte i en sådan grad, at vi overså de negative følgevirkninger. Vi lukkede øjnene for, at alt dette materielle kom med en pris, en høj pris. Regningen skal vi til at betale nu. Og det gør ondt. Nogle regninger er meget store, men kan betales. Andre kan ikke betales, fordi nogle af de skader, der er sket, ikke kan rettes op. Der er noget i naturens vise systemer, der er irreversibelt. Det kan ikke rettes op, når det først er sket.

Det maskuline skal nu mødes med en mere feminin forståelse og integrativ tilgang, og tilsammen skal dette føre verden ind i en bevægelse og frem mod tilstande, der er karakteriseret ved, at flere og flere beslutninger i verden skal udgå fra hjertekvaliteter fremfor fra kortsigtede, snævert rationelle og aggressive værdier og kvaliteter. Dette lyder naivt og fjernt fra virkeligheden – hvad det desværre også er. Men det er nødvendigt at forestille sig helt andre verdener end den, vi befinder os i, for kan vi ikke det, og gør vi ikke det, så vil verden med sikkerhed bevæge sig i mere og mere katastrofale retninger. Vi er nødsaget til at mødes og tale om andre fremtider – alternative bæredygtige fremtider.

Vi behøver ikke diskutere og strides om dette: Tallene viser det. De planetære grænser, Verdensmålene, FN’s klimapanels beretninger og mange andre videnskabeligt baserede målinger og analyser viser, at verden lige nu på en række parametre styrer direkte mod alvorlige tilstande, mod stærkt uønskede begivenheder, mod katastrofer. Vi må mødes for at drøfte dette.

De feminine kvaliteter, der er så voldsomt et behov for, kommer klart til udtryk i og bæres frem i denne bog. Allerede i bogens titel møder vi det, der er behov for, nemlig forfatterens fine udtryk, bevægende møder og æstetisk facilitering. Og som det siges i bogen, så tilbyder den både teori om og praktiske anvisninger på, hvordan æstetisk facilitering kan bidrage til vigtige forandringer, gode dialoger og kloge udviklingsforløb.

Vi har ikke behov for krig, aggressivitet, ikke-dialog, ikke-forhandling, adskillelse, separation. Vi har behov for det modsatte, og det modsatte kommer i praksis ofte konkret til udtryk i møder – møder af mange slags, men møder. Det handler om målsøgende møder, hvilket vil sige møder, der fordrer, at vi ”lytter, mærker efter og følger vores intuition for at finde hen til en løsning, der både er visionær og livsnærende for alt og alle”. Et andet fint udtryk, livsnærende.

Møders værdi kan ikke overdrives. Mens dette skrives, foregår der forhandlinger om fred i nogle af de områder i verden, hvor der lige nu ikke er fred. Forhandlinger foregår i møder. Politikker, der skal føre verden i en mere og mere bæredygtig og fredelig retning, udvikles i møder. Møder er steder, hvor mennesker mødes. Der bliver ikke fred, der bliver ikke mere bæredygtighed, der bliver ikke mere menneskelighed, menneskerettigheder bliver ikke respekteret, medmindre mennesker mødes.

Men at mødes i den forståelse af ordet, der benyttes her, er ofte ikke at mødes, som vi plejer. Det er at mødes, som vi ikke plejer. Ikke-plejer, fordi vi ikke har de evner, de indsigter, den visdom, den resonansevne, den empati, der er nødvendige, hvis møder skal bevæge os, skal motivere os, skal åbne for indsigter, følelser, muligheder, veje etc., der kan og vil føre verden, dvs. individet, familien, virksomheden, landsbyen, klubben, byen, landet, regionen i andre retninger.

Hvis man bruger denne bog, hvis man lytter til budskaberne i denne vise bog, og hvis man benytter nogle af de værktøjer og fremgangsmåder, der udfoldes og forklares i denne bog, så kan verden blive en anden – og bedre. Jeg har været glad for at læse denne bog. Håber du, kære læser, får samme gode oplevelse.

Frederiksberg i maj 2025

Steen Hildebrandt

Professor (em), adj. professor & ph.d.




Introduktion

Hænder der rækker og hænder der griber.

Og hænder der mødes og hænder der bygger.

En verden med plads til at vove og falde.

Og dele de nære og daglige lykker.

Når hænder rører hinanden, blir mennesker to,

Så bærer vi dem, der skal bæres, på hændernes bro.

Stille mirakler når mennesker mødes

Tekst: Iben Krogsdal

Musik: Niels Nørgaard

Denne bog handler om at skabe en fremtid gennem møder, der bevæger os som menneske. Møder, hvor vi giver plads til små og store mirakler skabt gennem hænder, der mødes, og et fællesskab med plads til at vove og falde, som Iben Krogsdal så poetisk og smukt beskriver det i sangen Stille mirakler når mennesker mødes. I en verden, der er presset på mange niveauer, er der mere end nogen sinde før brug for, at de møder, vi holder, også fører noget visionært og livsnærende med sig. Det skylder vi verden. Det skylder vi hinanden. Derfor har vi brug for dygtige facilitatorer, der kan skabe møder, der både kan berige og bevæge os som mennesker og bidrage til en sund fremtidig udvikling.

Vi kender alle til møder. Især de møder, der er målstyrede og ledet af en facilitator, der hurtigt og effektivt forsøger at gennemføre en dagsorden. Men det er ikke den slags møder, denne bog handler om. Dem er der allerede skrevet meget om. Derimod introducerer bogen her som noget nyt målsøgende møder, der lægger op til, at vi lytter til hinanden og verden omkring os fra et andet sted. I de målsøgende møder handler det ikke om hurtige beslutninger og nøgterne facts, men om at give tid til at mærke efter, at forstå problemstillingen mere grundlæggende – at tænke med hjertet.

At facilitere et målstyret møde, der primært handler om at koordinere og videreformidle en specifik viden, er et håndværk, de fleste kan lære. Men så snart målet er uklart og den viden, vi søger, endnu ikke har set dagens lys, og vi dermed begynder at træde stier i ukendt terræn, er faciliteringsopgaven straks mere vanskelig. Her kan vi ikke nøjes med at betragte verden udefra og tage afsæt i det, vi allerede ved. Vi må nødvendigvis ind i et indersideforhold til det, der skal bære fremtiden, idet det ikke længere kun handler om ’målbar viden’ men også ’mærkbar visdom’, der er forbundet med noget, der rækker ud over os selv.

I den tid, vi befinder os i lige nu, også kaldet den antropocentriske tidsalder, har vi gjort os selv til centrum for verden med fatale konsekvenser for naturen, miljøet og vores egen trivsel. I miljøkredse tales der derfor også om en anden tænkning som nødvendig modvægt til en vækstorienteret tidsånd, der primært er styret af materielle og økonomiske interesser. I stedet må vi lære at være i, leve i og navigere i verden mere ansvarligt og meningsfuldt på flere planer. Det afspejler sig selvsagt i den måde, vi mødes på mennesker imellem, og den måde, vi afholder møder på.

I en verden med stor kompleksitet og mange brændende platforme finder vi ikke løsningerne alene ved at rette blikket ét sted hen. Vi må se i mange forskellige og nogle gange fremmedartede retninger. Vi må mødes på tværs af fagligheder og søge viden mange steder. Vi må bruge nye metoder og perspektiver og udnytte al vores kreativitet, hvis vi skal lykkes med en mere bære- og væredygtig fremtid. Her kan Æstetisk Facilitering, som er denne bogs omdrejningspunkt, hjælpe os. Æstetisk Facilitering som en måde at træde ind i ’målsøgende processer’, der kan åbne for intuitionen, forundringen, kreativiteten og oplevelsen af en stærk forbundethed med opgaven, hinanden og verden omkring os. Møder, hvor vi lytter, mærker efter og følger vores intuition for at finde hen til en løsning, der både er visionær og livsnærende for alt og alle.

Som facilitator af æstetiske processer lærer man at gå med det, der føles rigtigt, ikke kun af praktiske eller rationelle årsager, men fordi der er noget, der kalder på en. Gennem inddragelse af naturen, kunsten og kulturen, legen og filosofien bliver det muligt at møde andre, verden og problemstillingen på en mere sansende og indsigtsfuld måde. Sanserne er selve grundlaget for at mærke noget i os selv og verden omkring os. Tankerne er dem, der hjælper os med at forstå verden og skelne mellem det, der føles rigtigt og forkert.

Som en deltager beskrev det efter en dag med Æstetisk Facilitering: Den sammenlægning af to arbejdspladser, hun havde frygtet forinden, var lige pludselig ikke så farlig længere. Det var gået op for hende, at der også var fordele ved sammenlægningen, som hun slet ikke havde forestillet sig dagen før. Den æstetiske facilitering havde hjulpet hende til at bevæge sig væk fra den frygt, der havde begrænset hende, og åbnet for en ny mulighedshorisont. Gennem Æstetisk Facilitering kan vi således bevæge os ud over vores sædvanlige kognitive og ofte målstyrende bevidsthed til en større, mere kreativ og dybere forståelse og visdomsdimension.

Bogens målgruppe

Måske er du konsulent eller vejleder for andre. Måske er du lederen, der har til opgave at guide dine medarbejdere gennem daglige møder og processer. Eller måske er du underviseren, der gennem din faciliterende læringstilgang forsøger at skabe mere inspirerende og engagerende undervisning, der samtidig kan understøtte den studerendes egen læring og personlige dannelse. Det kan også være, at du er studerende, hvor bogen her er en del af din pensumliste. Eller måske er du bare nysgerrig på begrebet facilitering, fordi du oftere og oftere møder det i forskellige sammenhænge, uden at du selv er helt klar over dets dybere betydning. For nylig hørte jeg endog en præst tale om facilitering af samtaler for en gruppe i hans menighed. På flere danske kunstmuseer benyttes facilitering i dag som del af en metode, der kan bidrage til udvikling af refleksion, kritisk tænkning og sociale kompetencer samt kommunikation. Facilitering som praksis ser således ud til at udvikle sig hastigt i øjeblikket, hvad angår formål, målgruppe og den måde, den udføres på. Derfor er facilitering også relevant på mange forskellige niveauer og i mange forskellige sammenhænge, som gør denne bogs målgruppe bred.

Overordnet indflyvning til bogen

I bogens første del redegøres der for faciliteringsbegrebets historiske rødder, og hvad det mere præcist indeholder. Samtidig sættes begrebet ind i den omverdenskontekst, mange facilitatorer tapper ind i, som gør det relevant overhovedet at tale om målsøgende møder.

I en verden og en dagligdag, som er præget af et massivt pres på mennesker, organisationer, samfund og hele kloden, er det ikke altid nok med et professionelt og fagligt trænet øje, store manualer, systemer, faktuel viden eller smarte faciliteringsgreb, når der afholdes møder. Hvis vi skal finde løsninger, der er både stærke, banebrydende og bæredygtige – løsninger, der kan sikre fremtidige generationers livsgrundlag og skabe en bedre balance mellem natur, miljø, sociale sammenhænge og økonomi – må vi mødes på nye måder. I den sammenhæng spiller facilitering og den måde, den udføres og forstås på, en væsentlig rolle. De ’vilde eller komplekse problemer’, vi konstant konfronteres med, fordrer viden og handlinger. Ja! Men de kalder også på visdom, etik og ansvarlighed, samt modet til at bryde med vanetænkning og evnen til at navigere i uforudsigelighed. Det kræver møder, der er båret af åbenhed og kreativitet og vilje til at lytte og forstå hinanden og problemstillingen mere grundlæggende, inden beslutningerne tages.

Bogens anden del zoomer ind på en mere grundig redegørelse for det æstetiske som noget ikke kun målbart, men også ’mærkbart’ – noget, der motiverer og kalder på noget mere dybfølt og helt grundlæggende i os som menneske. Det kan være en bevægelse, en stemning, et møde, der åbner døren ind til noget, vi ikke vidste fandtes, eller var os bevidst. Jeg taler her om en æstetisk erfaring, der ikke bestemmes af bestemte skønhedsidealer eller normer defineret af andre, men en umiddelbar sanselig fornemmelse eller resonans, der opstår, når vi berøres af og bevæges af noget. Det kan ske gennem kunstens måske i første ombæring uforklarlige eller fremmedartede landskaber, naturens tyste og trygge nærvær, legens frie og sprudlende rum, eller filosofiens spørgende og udfordrende bevægelser.

Forskning har vist, at disse domæner på forskellig vis kan åbne for en anden sanselig stemthed og dermed forbundethed med verden og hinanden samt en ny horisont af forståelser. Her er det æstetiske ikke unyttigt pynt, men en vej ind i livets kerne. Derfor taler bogen ikke kun helt generelt om facilitering. Den taler specifikt om ’Æstetisk Facilitering’ som en særlig måde at hjælpe en gruppe hen mod større udsyn, åbenhed, sensitivitet, kreativitet og i sidste instans også en dybere indsigt i og forståelse af den problemstilling, der arbejdes med. Når vi bruger vores sanser, et legende mod eller naturens cykliske bevægelser som inspirationskilder, kan vi ikke kun se og fornemme mere intuitivt, hvad der er vigtigt. Vi mærker også os selv, hinanden og verden stærkere. Og netop derfor er det muligt gennem æstetikken at finde nye veje og måder at være sammen på, som kan lede hen til mere viise beslutninger.

For at skabe forandringer – hvad enten vi taler organisationer eller samfundet mere generelt – må opgaven give mening for de involverede. Det må føles rigtigt! Derfor taler jeg i bogen også om en bevægethed, der er knyttet til bogens titel Bevægende møder. For hvis det, vi arbejder med, skal få os til at engagere os helhjertet, må det nødvendigvis også give mening for os. Det må bevæge os.

Hvis vi bruger et træ som et konkret billede på, hvordan vi kan betragte en problemstilling, som en gruppe guidet af en facilitator skal arbejde med, kan vi se på træet (problemstillingen) helt rationelt som et materiale, der kan bruges til at bygge et hus med. Eller vi kan se på det som et element, der skal indgå i en samlet haveplan eksempelvis for at give skygge. Dette formålsrettede og mere fornuftstyrede blik på træet som et middel er den måde, hvorpå vi langt hen ad vejen møder hverdagen og mange af dagligdagens opgaver. Hvad kan det bruges til, og hvad får vi ud af det? De spørgsmål giver selvfølgelig god mening. Det sætter os grundlæggende i stand til at navigere og handle hurtigt og effektivt i det højhastighedssamfund, vi alle er en del af.

Men det har sin pris, hvis vores opmærksomhed kun er underlagt et overordnet formål. Så risikerer vi nemlig helt at overhøre livets mange andre stemmer. Vi ser eller bemærker måske slet ikke, når verden omkring os, eller vi selv, ikke længere er i balance. Det kan være, at vi har overskredet grænsen for vores eller andres formåen. Måske har det, vi gør, fatale konsekvenser for verden omkring os, som vi helt overser i vores iver efter hurtigst muligt at få løst et problem eller dagligdagens opgaver eller at ’finde på nyt’. Som Lykke-Per i Henrik Pontoppidans berømte roman, der lod sig gribe og forføre af modernitetens nye teknologier og rigdom og selv blev offer for sin egen virketrang. Først da han helt havde trukket sig tilbage til naturen og et simpelt liv, fandt han lykken.

Den folkekære læge Peter Qvortrup Geisling har skrevet en bog med titlen Naturen på recept. Her skriver han bl.a.: ”Det er fint nok med kost og motion, men sundhed er i lige så høj grad de indtryk, vi får igennem øjnene, ørerne og næsen og mærker på vores hud” (Geisling, 2017, s. →). ’Et sundt menneske’ bør derfor også være opmærksom på at pleje kroppen mentalt, følelsesmæssigt og spirituelt, hvis vi skal have en sund sjæl i et sundt legeme, siger han.

Hvis vi vender tilbage til træet, så vil æstetens blik derfor heller ikke kun være rettet mod træet som et middel til noget. Æsteten vil også bruge alle sine sanser til at fornemme træets eget væsen, dets egen stemme. Derigennem åbnes for en anden form for stemt opmærksomhed, en værenserfaring, der ikke er formålsstyret. Det betyder også, at mange af de problemer, vi arbejder med, skal kunne mærkes! Derfor skelner jeg mellem en fokuseret opmærksomhed, som vi bruger, når vi ser på problemet mere nøgternt, og en blød eller æstetisk opmærksomhed, der hjælper os med at åbne for et mere resonant forhold til verden.

Den første – den fokuserede opmærksomhed – er den umiddelbare fornufts- og målstyrede opmærksomhed, der hjælper os med at løse mange af hverdagens opgaver, og som baserer sig på viden, erfaring eller overbevisning. Det er den, vi primært trækker på i de målstyrede møder. Den æstetiske opmærksomhed er derimod den, vi trækker på i de målsøgende møder, når vi lader en mere fri, spontan og sanseligt stemt opmærksomhed tage over. Akkurat som i mødet med træet, hvor træet ikke kun ses som et brugbart objekt, men et subjekt i sin egen ret, som vi møder med en blød og mere kropslig og sanselig opmærksomhed. Mange af de udfordringer, vi støder på i hverdagen, fordrer ikke kun en målbar, men også en mærkbar tilgang, hvis vi virkelig skal tænke og handle mere klogt.

I bogen At tænke med hjertet taler vi om en videns- og værensdimension, endda en mysteriedimension (Thorsted & Hansen, 2022a). Vidensdimensionen er, når vi tænker træet som et middel for noget. Værensdimensionen er, når vi møder træet en smuk efterårsdag og ’indsnuser’ det i al dets pragt. Mysteriet er alt det, vi ikke umiddelbart kan se og pege på, men kun med undren og forundring nærme os som en slags fortryllelsesgave, der griber os. Vi vender tilbage til disse tre dimensioner undervejs i bogen.

Bogens sidste del kommer med en række konkrete modeller til at designe processer med og en række øvelser til brug for din egen praksis. Jeg håber, at de vil inspirere dig og hjælpe dig til at tilgå dine møder på nye måder og få dig til at føle dig bedre tilpas i processer med stor uforudsigelighed. Æstetisk Facilitering kan også beskrives som et skabende mysterium (Bastian, 2017, s. 252), med den nu afdøde musiker Peter Bastians ord, der hjælper os med at udvikle nyt og finde viden, vi endnu ikke kender til. Derfor kan vi heller ikke kun basere os på en ’praksis’ og det, vi allerede ved. Vi må nødvendigvis også have praxis i spil og dermed en mere intuitiv fornemmelse, som vi også vender tilbage til.

Som legeforsker må jeg nødvendigvis give legen god plads i bogen. Leg må ikke forveksles med en barnlig eller pædagogisk aktivitet, men anskues som en frisættende værensoplevelse. En resonanserfaring, hvor noget griber os, gør indtryk på os og dermed også indeholder potentialet til at skabe udvikling, forandring og menneskelig forvandling. Som forsker og direktør for Nationalmuseet Rane Willerslev skriver: ”En legende atmosfære er mere befordrende for radikal nytænkning end den dødbiderstemning, der alt for ofte præger de formelle afdelingsmøder med dagsorden, talerække og referat (Willerslev, 2021, s. 22). Æstetisk Facilitering gør netop møder mere sjove, energifyldte, involverende og udviklende.

Når jeg leger med voksne i organisationer eller uddannelsessammenhænge, er det altid med en bevidsthed om, at leg hører til det at være menneske, uafhængigt af alder, kultur, køn og praksis. Og jeg leger selvfølgelig altid med respekt for, at det er voksne, der er min målgruppe, og at konteksten er professionel. At tale om leg i sammenhæng med voksne og organisationer er dog stadig for nogle en provokation eller noget ganske nyt, selvom legen kan spores langt tilbage også i organisationshistorien. Jeg håber derfor også, at bogen vil bidrage til mere leg helt generelt og give dig tilstrækkelig med viden til, at du selv tør tage hul på legen – eller naturen, kunsten og filosofien – hvis det er nyt for dig.

Helt overordnet er mit håb med bogen, at den vil bidrage til flere og bedre møder, som små og store mirakler kan vokse ud af. Møder, hvor alle har en stemme og føler sig trygge og derfor også har lyst til at række ud og gribe andre, hvis det kræves. Møder, båret af håb og modet til at drømme stort, og hvor man efterfølgende formår at handle klogt herpå. Og at du selv med bogen i hånden får tilstrækkelig med viden og praktiske greb til at udføre facilitering på en måde, der bidrager til en mere meningsfuld og bæredygtig verden.

Kapitel 1

Facilitering som hjælpeakt

Flettere ved hjælp af en facilitator. Facilitator er således den, der leder gruppen gennem et forløb, som kan have form af eksempelvis et møde, en workshop, et seminar, et undervisningsforløb eller en konference, som kan bidrage til forandring og udvikling. At hjælpe andre mennesker har vi alle prøvet. Det hører ganske enkelt med til det at være menneske. Historisk findes der utallige eksempler på, hvordan mennesket gennem tiden har hjulpet hinanden i mange forskellige sammenhænge og på mange forskellige måder. Det samme gør sig gældende for facilitering anskuet som hjælpeakt.

Hos primitive stammer, der samledes omkring bålet, var facilitator den person, der var udpeget til at forestå ritualer, styre rådslagningsmødet eller varetage løsning af konflikter i stammen. Hos kvækerne, Gandhi, og andre ikke-voldelige bevægelser var facilitator den person, der hjalp med at samle grupper af mennesker og skubbe nye bevægelser i gang. I dag finder vi facilitering i relation både til sport og enkeltpersoner og i forskellige pyramidestrukturer, som er kendetegnet ved netværk og organisationer. Her er facilitator den, der hjælper en gruppe med at løse og håndtere udfordringer. Vi kan måske endda beskrive hele andelsbevægelsen, højskolerne og den samfundsform, vi alle kender så godt i Danmark, som resultatet af en særlig faciliterende mødepraksis, der bygger på oplysning, demokrati og samarbejde. Det er en grundfilosofi og et fællesskab, der afspejler sig i den måde, vi mødes på, tager beslutninger i klasseråd, på arbejdspladser, gennem borgeracilitering som begreb kommer af det latinske ord facilis, der betyder ’let at gøre’. Det vil sige, at den opgave, en gruppe er sat til at varetage, gøres inddragelse i kommunerne og de små lokale samfund, foreningsbestyrelser mv. Vi kender således alle til facilitering som praksis, uden at det nødvendigvis har været italesat som sådan.

I 1994 så den verdensomspændende forening af facilitatorer IAF (International Association of Facilitators) dagens lys. Målet med organisationen var at skabe en etik og forståelse for facilitering som fagdisciplin og samtidig være inspirationskilde på tværs af landegrænser. I skrivende stund har IAF 65 medlemslande, heriblandt Danmark. I Danmark har vi også et andet forum, som er Facilitatortræf. I 2023 blev det 10. facilitatortræf afholdt, hvor ca. 150 deltagere havde sat hinanden stævne for at lære mere om facilitering, og mange flere ville gerne have været med, hvis der ellers havde været plads. Forklaringen på den store interesse finder vi måske i, at facilitering som praksis har bredt sig til ikke kun at være en faglighed knyttet til få professioner, men noget, der kan være relevant for alle, der leder en gruppe, vejleder eller underviser. Det i sig selv er både godt og problematisk.

Godt, fordi facilitering kan bidrage til at skabe respektfulde møder, samtaler og processer, hvor vi kan lære af hinanden og skabe nyt ved at forene kræfterne og udveksle ideer og tanker i et ofte berigende og ansvarligt fællesskab. Problematisk, fordi den stigende popularitet er med til at udvande kvaliteten i den måde, facilitering udføres på i mange professionelle sammenhænge, og dermed spænde ben for en mere ansvarlig bære- og væredygtig udvikling. Betydningen af ’væredygtighed’ kommer vi tilbage til i et afsnit for sig.

I 2009 skrev organisationsforskeren Edgar Schein bogen Helping (Schein, 2009). Bogen fik jeg af ham personligt samme år under en af mine samtaler med ham i hans have i Boston, hvor jeg var forsker på MIT. Bogen var på det tidspunkt lige udkommet og handler netop om det – at hjælpe – hvilket er essensen af facilitering. Edgar Schein ikke kun teoretiserede over fænomenet ’hjælp’, han udviste også selv stor hjælpsomhed ved at være nærværende, interesseret og en medlevende medtænker i forhold til min forskning.

Hans budskab med bogen helt overordnet er, at den hjælp, vi tilbyder andre, på trods af vores bedste intentioner ikke altid er hjælpsom, fordi vi tit ikke helt forstår de sociale, psykologiske eller, vil jeg tilføje, eksistentielle dimensioner, der også er knyttet til en hjælpeakt. Og at den hjælp, vi tilbyder, skal give mening for den anden ikke, kun praktisk, men også personligt. At hjælpe ét andet menneske kan være svært. At hjælpe en hel gruppe er komplekst.

”Det er en holdning, et sæt af adfærdsmønstre, en færdighed og en essentiel del af det sociale liv. Det er kernen i, hvad vi også beskriver som teamwork, og noget der er en afgørende ingrediens for organisatorisk effektivitet. Det er en af de vigtigste ting, ledere gør, og hjertet i forandringsprocesser.” (Schein, 2009, s. 144).

Den hjælp, vi tilbyder som facilitator, kan derfor være helt afgørende og vigtig for et samfunds udvikling, sociale fællesskaber, uddannelser og organisationers udvikling, ligesom den også kan have stor betydning for det enkelte menneskes udvikling og dannelse.

Gruppers betydning

Ideen med at lade mennesker arbejde sammen om at løse opgaver går langt tilbage. I organisationssammenhæng bliver den tysk-amerikanske psykolog Kurt Lewins (1890-1947) forskning fra 1940’erne banebrydende ift. grupper, gruppedynamikker og forandringsprocesser. I kraft af sin forskning på det engelske Tavistock-institut i 1940’erne udfordrer han den tayloristiske ide om den ansatte som en produktionsmaskine, hvor optimering og effektivitetskontrol er de vigtigste komponenter. Lewins stemme får stor indflydelse på datidens ledelsesopfattelse, der blev udvidet fra en ren autoritær eller autokratisk ledelsesstil, kendetegnet ved kraftig styring og stor ugennemsigtighed, til også at indeholde elementer af demokrati og laissez-faire (Lewin, Lippitt & White, 1939). I erkendelse af den betydning, medindflydelse og de menneskelige relationer har for en gruppe og den måde, vi skaber udvikling på, som baserer sig på andet og mere end det enkelte individ, begyndte nye ledelsesformer langsomt at tage form. Demokratisk ledelse betød, at lederen nu ikke kun fremstod som den store karismatiske frontfigur, men også som en, der skulle inddrage, delagtiggøre og opmuntre gruppens deltagere til at tage aktivt del i beslutningerne. Laissez-faire- lederen derimod trådte tilbage i en mere passiv og afventende position og overlod initiativet til medarbejderne selv. I praksis betød det, at laissez-faire-lederen kun kom på banen, hvis han blev direkte adspurgt. Det adskilte sig meget fra den tidligere så markante autoritære lederskikkelse.

Lewins interesse for værdien af kollektive demokratiske processer viste med al tydelighed, at mennesker faktisk producerer bedre, når de frisættes og involveres og ikke kun styres. Derfor begyndte man også at give de ansattes egen stemme en større plads i organisationens mange forskelligartede opgaver. Lewin var således med til at åbne for et nyt syn på både gruppers og gruppedynamikkers udvikling og betydning og i sidste instans på lederens rolle i organisationers liv og udvikling. På den måde har Lewin været med til at lægge grunden til det arbejdsliv, vi i dag ser udfoldet i organisationer, og dermed også den måde, ledelse og faciliteringsopgaver varetages og udføres på.

Når det er sagt, har den amerikanske ingeniør Frederick Winslow Taylor (1856-1915) og den tyske sociolog, økonom og politisk teoretiker Max Weber (1864–1920) også bidraget med vigtige elementer. Begge har de været med til at skabe de gigantiske effektivitets- og produktionsforbedringer, der har ført til

